A Bizottság 1480/83/EGK rendelete
(1983. június 7.)
egyes árucikkeknek a Közös Vámtarifa 97.03 B. alszáma alá történő besorolásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a Görögország csatlakozási okmánya által módosított, a Közös Vámtarifa szerinti nómenklatúra egységes alkalmazásához szükséges intézkedésekről szóló 1969. január 16-i 97/69/EGK tanácsi rendeletre [1], és különösen annak 3. cikkére,
mivel a Közös Vámtarifa szerinti nómenklatúra egységes alkalmazásának biztosítása érdekében rendelkezéseket kell hozni a következő termékek tarifális besorolásáról:
1. készlet gyermekek számára, amely a következőkből áll: közönséges fémből készült lánc, közönséges fémből és műanyagból készült kámea függő, két fülbevaló, közönséges fémből és műanyagból készült bross és gyűrű, egybe csomagolva;
2. készlet gyermekek számára, amely a következőkből áll: közönséges fémből készült lánc, óra alakú függő, két fülbevaló, két műanyag karkötő és gyűrű, egybe csomagolva;
mivel a legutóbb a 604/83/EGK rendelettel [2] módosított 950/68/EGK tanácsi rendelethez [3] mellékelt Közös Vámtarifa a 71.16 vámtarifaszám alatt az ékszerutánzat, a 97.03 vámtarifaszám alatt többek között az egyéb játékokra utal; mivel a kérdéses termékek tarifális besorolása érdekében a fent nevezett vámtarifaszámokat lehet figyelembe venni;
mivel a készleteket nem lehet a 71.16 vámtarifaszám alá tartozó "ékszerutánzat"-nak minősülő árucikknek tekinteni; mivel a használatuknál, valamint az alacsony színvonalú elkészítésüknél fogva, a 97.03 vámtarifaszám alá tartozó játékok jellemzőivel bírnak;
mivel következésképpen ezeket az árucikkeket a Közös Vámtarifa 97.03 vámtarifaszáma alá kell besorolni; mivel e vámtarifaszámon belül a B. alszámot kell választani;
mivel az e rendeletben foglalt intézkedések összhangban vannak a Közös Vámtarifa szerinti nómenklatúrával foglalkozó bizottság véleményével,
ELFOGADTA EZT A RENDELETET:
1. cikk
Készlet gyermekek számára, amely a következőkből áll:
1. közönséges fémből készült lánc, közönséges fémből és műanyagból készült kámea függő, két fülbevaló, közönséges fémből és műanyagból készült bross és gyűrű, egybe csomagolva;
2. közönséges fémből készült lánc, óra alakú függő, két fülbevaló, két műanyag karkötő és gyűrű, egybe csomagolva,
a Közös Vámtarifa következő vámtarifaszáma alá kell besorolni:
97.03 Más játék; szórakozásra szánt modell, működő is:
B. Más
2. cikk
Ez a rendelet az Európai Közösségek Hivatalos Lapjában való kihirdetését követő 21. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1983. június 7-én.